Specialiștii de la Administrația Națională de Meteorologie au emis, miercuri dimineață, 29 mai, mai multe avertizări de vreme rea.
Sunt anunțate furtuni, vijelii și ploi în aproape toată țara. Inclusiv Capitala va fi lovită de ploi puternice.
Este în vigoare un cod galben de ploi. Potrivit informării meteorologilor, de la ora 10.00 până joi, la ora 20.00, va ploua în cea mai mare parte a țării. Vor fi mai ales averse, însoțite de descărcări electrice și pe alocuri de intensificări de scurtă durată ale vântului și grindină.
În intervale scurte de timp sau prin acumulare se vor înregistra cantități de apă de 15...25 l/mp și pe alocuri de peste 40 l/mp.
Un al doilea cod galben a intrat în vigoare la ora 10.00 și este valabil până la ora 23.00. Este anunțată instabilitate atmosferică temporar accentuată, dar meteorologii preconizează și cantități de apă însemnate.
În intervalul menționat, în Moldova, în cea mai mare parte a Transilvaniei, nordul Munteniei și al Olteniei vor fi perioade cu averse și cu caracter torențial, descărcări electrice și izolat vijelii și grindină. În intervale scurte de timp sau prin acumulare, cantitățile de apă vor fi de 25...30 l/mp și pe alocuri de peste 40...50 l/mp.
Totodată, a fost emisă și o prognoză specială pentru zona municipiului București. Astfel, în intervalul 29 mai, ora 10:00, 30 mai, ora 20:00, vremea va fi în general instabilă. Vor fi perioade cu înnorări accentuate, averse moderate cantitativ (10...15 l/mp), descărcări electrice și posibil grindină. Vântul va sufla slab și moderat, cu ușoare intensificări în timpul ploilor.
Temperatura maximă va fi miercuri de 22...23 de grade și joi de 25...26 de grade, iar cea minimă de 12...14 grade.